**……… sz. napirend**

**E L Ő T E R J E S Z T É S**

1. **a Képviselő-testület 2023. január 26-i rendes ülésére**

**Tárgy**: Budapest II. kerületi Polgármesteri Hivatal Szervezeti és Működési Szabályzatának módosítása

**Készítette**: …………………………………..

dr. Silye Tamás

jegyzői igazgató

**Egyeztetve:** ……………………………….….

 dr. Varga Előd Bendegúz

 alpolgármester

 .....................................................

Őrsi Gergely

polgármester

*A napirend tárgyalása zárt ülést nem igényel.*

**Tisztelt Képviselő-testület!**

**1.**

A Polgármesteri Hivatal szervezeti kialakítása 2017. október 1-jei hatállyal működik a jelenlegi formájában.

Az elmúlt 5 év működési tapasztalatai és a 2020. év elején világjárvánnyá minősített Covid 19 vírusos légúti, illetve légzőszervi megbetegedés - mely mind a mai napig érezteti hatását – rámutatott arra, hogy a szervezeten belül van olyan terület, nevezetesen a Jegyzői Igazgatóság, amelynek átalakításával még hatékonyabban tudná ellátni az adott területet.

A Jegyzői Igazgatóság a Hivatalon belül az alá delegált osztályok számát tekintve a legnagyobb Igazgatóság. Az Igazgatóság alá delegált osztályok:

* Jegyzői Titkárság
* Jogi Osztály
* Humánpolitikai Osztály
* Központi Iktató
* Központi Ügyfélszolgálat

Mindegyik Osztály önmagában is önálló fajsúlyos területekért felel, azonban vannak olyan területek, amelyek háttér szolgáltatási, támogató tevékenysége erősebb a többinél, mint pl.: a Központi Iktatónak és a Központi Ügyfélszolgálatnak. Ezen területek leválasztásával és új Igazgatóság alá delegálásával mindkét Igazgatóság munkáját hatékonyabban tudná ellátni és eredményesebben tudná kifejteni tevékenységét olyan területeken is, amelyre eddig időhiány miatt nem jutott kellő figyelem.

Mindezekre tekintettel javasoljuk, hogy 2023. február 1. napjától a Jegyzői Igazgatóság váljon ketté az alábbiak szerint:

**Jegyzői Igazgatóság Háttérszolgáltatási Igazgatóság**

*Hozzá tartozó osztályok: Hozzá tartozó osztályok:*

* **Jegyzői Titkárság - Központi Iktató**
* **Jogi Osztály - Központi Ügyfélszolgálat**
* **Humánpolitikai Osztály**

**2.**

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (továbbiakban: Korm. rendelet) írja elő a költségvetési szervek belső kontrollrendszerére és belső ellenőrzési tevékenységére vonatkozó szabályokat. A Korm. rendelet alapján a költségvetési szerv vezetője köteles biztosítani a belső ellenőrök szervezeti és funkcionális függetlenségét. A Korm. rendelet 15. §(2) bekezdése szerint a költségvetési szerv vezetője a belső ellenőrzési tevékenységet szervezeti egység létrehozásával biztosítja, amely közvetlenül a költségvetési szerv vezetőjének alárendelve végzi a munkáját. Ha a belső ellenőrzési szervezeti egység kialakítása a költségvetési szerv számára a költségvetési szerv tevékenységének jellege, mérete és összetétele alapján aránytalan terhet jelent, és a belső ellenőrzési feladatok ellátását nem befolyásolja hátrányosan, – az irányító szerv vezetőjének jóváhagyásával – egy fő belső ellenőr is elláthatja. A 18. § előírja, hogy a belső ellenőrzést végző személy vagy szervezet tevékenységét a költségvetési szerv vezetőjének közvetlenül alárendelve végzi, jelentéseit közvetlenül neki küldi meg.

A Polgármesteri Hivatalban 2017. szeptember 30-áig közvetlenül a jegyzőnek alárendelt, önálló szervezeti egység, a Belső Ellenőrzési Egység látta el a belső ellenőrzési tevékenységet. A Polgármesteri Hivatal átszervezésének következtében 2017. október 1-jétől a belső ellenőrzési vezető és a belső ellenőr a Jegyzői Titkárság szervezeti egységbe integrálódott. Az azóta eltelt időtartam alatt is a Titkárságon belül is érvényesült az a követelmény, hogy a belső ellenőrök a munkájukat közvetlenül a jegyzőnek alárendelve végezték. Munkaköri feladataik meghatározása, teljesítményértékelésük, minősítésük a jegyző munkáltatói jogkörébe tartozik. A Korm. rendeletben meghatározott tevékenységük ellátásának funkcionális függetlensége eddig is biztosított volt, a szervezeti függetlenség azonban formálisan nem teljesült, ezért szükséges a Hivatal SZMSZ-ének módosítása.

**3.**

Az egyes vagyonnyilatkozat-tételi kötelezettségekről szóló 2007. évi CLII. törvény (továbbiakban: Vnyt.) 4. § a) pontjában foglalt rendelkezés alapján a Polgármesteri Hivatalban a vagyonnyilatkozat-tételi kötelezettséggel járó munkaköröket a Hivatal Szervezeti és Működési Szabályzatában kell meghatározni. Ennek megfelelően az SZMSZ 3. mellékletében kerültek meghatározásra 2020. március 1-jétől a vagyonnyilatkozat-tételi kötelezettséggel érintett munkakörök.

Az azóta eltelt időben számos változás történt a munkakörök elnevezésében, illetve a munkaköri feladatokban, mivel munkakörök szűntek meg, illetve átalakultak vagy újak jöttek létre, ezért időszerűvé vált a vagyonnyilatkozat-tételi kötelezettséggel járó munkakörök felülvizsgálata, ezt követően pedig az SZMSZ módosítása.

A felülvizsgálat keretében a Humánpolitikai Osztály felkérte a hivatali vezetőket, hogy működjenek közre annak meghatározásában, hogy a Vnyt. alapján, a Hivatallal közszolgálati, illetve munkajogviszonyban álló foglalkoztatottak által betöltött munkakörök közül melyeknél indokolt a vagyonnyilatkozat-tételi kötelezettség előírása, a meglévő kötelezettségek esetében szükség szerint a teljesítés gyakoriságának módosítása vagy akár a kötelezettség eltörlése.

A vezetőkkel közösen történt felülvizsgálat eredményeképpen kerül előterjesztésre a vagyonnyilatkozat-tételi kötelezettséggel járó munkaköröket tartalmazó 3. melléklet aktualizált változata, amely kiegészül a Vnyt. 3. § (3) bekezdésének e) pontja alapján közszolgálati jogviszonyban nem álló, tehát a Polgármesteri Hivatallal egyéb jogviszonyban (pl.: megbízási szerződés) álló személyekre vonatkozó vagyonnyilatkozat-tételi kötelezettséggel.

**4.**

Az Szmsz legutóbbi módosítása óta a telephelyek tekintetében változások történtek, kikerül a felsorolásból a Zsigmond tér 8. szám alatti és a Frankel Leó u. 1. szám alatti telephelyek, valamint a Központi Ügyfélszolgálat telephelyének címe pontosításra kerül.

**5.**

Az Adóügyi Igazgatóság 2023. február 1. napjától a Zsigmond tér 8. szám alatti önkormányzati helyiségből átköltözik a Központi Ügyfélszolgálat elhelyezését biztosító helyiségbe, melynek eredményeképp a két szervezeti egység egy helyiségben látja el külön – külön a feladatait.

A két szervezeti egység eddig eltérő nyitvatartási ideje miatt a nyitvatartási idők összehangolására kerül sor 2023. február 1. napjától.

Kérem a Képviselő-testületet a határozati javaslat elfogadására.

**Határozati javaslat**

A Képviselő-testület úgy dönt, hogy a 211/2017.(VIII. 29.) határozatával elfogadott, 224/2017.(IX.28.) határozatával kiegészített, valamint a 291/2017.(XII. 19.), 226/2018.(X.25.), 249/2018.(XI.27.), 191/2019.(IX.24.), 367/2019.(XII.19.) 6/2020.(I.23.) és 59/2020. (II.27.), 165/2020.(VI.25.), 384/2020.(XX.17.) határozataival módosított, - jelen határozat mellékletét képező - Budapest II. kerületi Polgármesteri Hivatal Szervezeti és Működési Szabályzatát 2023. február 1-jei hatállyal elfogadja.

**Felelős:** Polgármester

**Határidő:** 2023. január 31.

*A határozati javaslat elfogadása minősített többségű szavazati arányt igényel.*

**Budapest, 2023. január 18.**

**dr. Szalai Tibor**

**Jegyző**